**Izvješće o vođenim pregovorima za sklapanje Ugovora o jamstvu**

**Između Republike Hrvatske i Međunarodne banke za obnovu i razvoj i Ugovora o zajmu između Međunarodne banke za obnovu i razvoj i Hrvatske banke za obnovu i razvitak za Projekt pomoći poduzećima u osiguravanju likvidnosti u Hrvatskoj**

Vlada Republike Hrvatske donijela je Odluku o pokretanju postupka za sklapanje Ugovora o jamstvu između Republike Hrvatske i Međunarodne banke za obnovu i razvoj (u daljnjem tekstu: Ugovor o jamstvu), KLASA: 022-03/21-11/13, URBROJ: 50301-05/16-21-3, od 25. ožujka 2021. godine (u daljnjem tekstu: Odluka o pokretanju postupka) i Odluku o davanju suglasnosti za sklapanje Ugovora o zajmu između Međunarodne banke za obnovu i razvoj i Hrvatske banke za obnovu i razvitak za Projekt pomoći poduzećima u osiguravanju likvidnosti u Hrvatskoj(u daljnjem tekstu: Projekt), KLASA: 022-03/21-11/13, URBROJ: 50301-05/16-21-6, od 25. ožujka 2021. godine. Temeljem Odluke o pokretanju postupka, ovlašteno izaslanstvo Republike Hrvatske započelo je 25. ožujka 2021. godine pregovore s predstavnicima Međunarodne banke za obnovu i razvoj, putem video konferencije. Navedeni pregovori zaključeni su 25. ožujka 2021. godine potpisivanjem Zapisnika u kojem su izneseni detalji o vođenim pregovorima stranaka.

Zajmoprimac: Hrvatska banka za obnovu i razvitak (HBOR)

Zajmodavac: Međunarodna banka za obnovu i razvoj (IBRD)

Jamac: Republika Hrvatska

Iznos zajma: 200.000.000,00 EUR (slovima: dvjestomilijuna eura)

Namjena: financiranje poduzeća u privatnom vlasništvu, za trajna obrtna sredstva i financijsko restrukturiranje izvoznika, poduzeća sa slabim pristupom financijskim uslugama i slabije razvijenim regijama

Rok otplate: 15 godina (uključujući 4,5 godina počeka)

Kamatna stopa: 6-mjesečni EURIBOR uvećan za promjenjivu kamatnu maržu

Dospijeća: polugodišnja

Naknade: početna naknada iznosi 0,25% iznosa glavnice zajma

 a naknada na nepovučena sredstva 0,25% na iznos nepovučenih sredstava

U odnosu na tekstove Nacrta ugovora o jamstvu prihvaćenog Odlukom o pokretanju postupka i Nacrta ugovora o zajmu mijenjane su odredbe koje se odnose na rok otplate zajma. Rok otplate definiran je na 15 godina uz 4,5 godina počeka. Detalji pregovora sadržani su u Zapisniku s pregovora, koji odražava usuglašene stavove ugovornih strana. Usuglašeni tekst Ugovora o zajmu i Ugovora o jamstvu na engleskom jeziku, kao dio usuglašenog Zapisnika s pregovora, prilažu se predmetnom Izvješću kao njegov sastavni dio. Sadržaj Projekta, koji će se financirati zajmom, tijekom pregovora nije mijenjan.

Zapisnik s pregovora, koji sadrži pregled osnovnih tema o kojima se pregovaralo i usuglašene stavove, potpisao je 25. ožujka 2021. godine g. Stipe Župan, državni tajnik u Ministarstvu financija, kao ovlašteni voditelj izaslanstva Republike Hrvatske za vođenje pregovora, u skladu s Odlukom o pokretanju postupka. U ime IBRD-a, Zapisnik je potpisao g. Matija Laco, voditelj projektnog tima, a u ime HBOR-a, gđa. Marijana Kolić, izvršna direktorica.

Za odobrenje Projekta od strane Odbora izvršnih direktora IBRD-a na sjednici u svibnju 2021. godine, IBRD-u je potrebno žurno dostaviti suglasnost Vlade Republike Hrvatske i odobrenje usuglašenih dokumenata koji su bili predmetom pregovora.